<classify> KATIKA kuelekea uchumi wa viwanda ifikapo mwaka 2025, Taasisi ya Utafiti wa Kilimo Tanzania TARI, imedhamiria kuongeza uzalishaji wa zao la nazi kutoka miche 2000 kwa mwaka hivi sasa hadi kufikia miche milioni 10.Mkurugenzi wa Kituo cha Utafiti wa Kilimo Mikocheni TARI Mikocheni, Dk. Zuberi Bira alisema hayo alipokuwa akizungumza na Habari Leo kuhusu zao hilo lenye faida lukuki kwa uchumi endapo litasimamiwa vizuri.Dk. Bira alisema, baada ya utafiti wa muda mrefu wa zao hilo, wameweza kuzitambua aina nne za minazi zenye sifa ya ukinzani wa visumbufu vya minazi ikiwemo magonjwa na mabadiliko ya tabia nchi. Alizitaja aina hizo kuwa ni EAT VUO, EAT Mwambani, EAT LBS na EAT BUZA yenye asili ya Tanga.Mkakati uliopo wa TARI ni kuendeleza zao la minazi nchini kwa kusambaza aina hizi za minazi,alisema.Alisema mbegu hizo zitatoa mafanikio chanya kwa wakulima kwakuwa awali mkulima alikuwa akipata nazi kati ya 18 na 20 kwa mwaka kwa mnazi mmoja lakini hivi sasa kwa kutumia mbegu hizo mkulima atapata nazi 72 hadi 80 kwa mwaka.Alisema mbegu hizo zimeshasambazwa kwa wakulima wa mwambao wa Pwani, pamoja na mikoa ya Rukwa na Mwanza, lakini usambazaji pia unaendelea kupitia maonyesho mbalimbali ikiwemo sikukuu ya wakulima nane nane.Alisema kwa mwaka nazi zinazovunwa ni milioni 25 lakini ilitakiwa ifikie bilioni moja ili kukidhi soko la mafuta ya kula na mahitaji mengine.  <topic>: KITAIFA 